מחקרנו עוסק בייצוגן של עוזרות בית ערביות בספרות העברית. עבודת השירותים המפרכת, הכופה התחככות באינטימיות של המעבידות/ים, הממוקמת בעמדה מובנית של שרתוּת, הנתונה לא אחת לניצול ולגחמות תעסוקתיות– היא עבודה שנעשית על ידי נשים.

בהרצאה זו נתמקד ביצירות המייצגות עוזרות בית ערביות. נבדוק כיצד ההצלבה בין לאומיות, מגדר ומעמד באה לידי ביטוי בטקסטים השונים.

הרצון שלנו להתבונן דווקא בעוזרת הערבייה מאפשר לנו לחשוף את מורכבות יחסי הכוח הלאומיים. דמותה של העוזרת הערבייה משקפת יחסי אדנות, התנשאות וגרוע מכך - התעלמות. גם הביקורת הספרותית התעלמה לרוב מדמותה וכך דמותה של העוזרת מקבלת שקיפות כפולה.

נדגיש שהעוינות בין הלאומים נוכחת ביחסי העוזרת והמעביד/ה היהודי/יה מלכתחילה. העוזרת הערבייה נתפסת כאויבת באופן אפריורי, וכך נוצרים יחסי כוח מורכבים.

ננסה להבין כיצד האישה הזרה, המאיימת, נכנסת לאינטימיות של בעלי הבית. האם נחיתותה הלאומית של העוזרת במרחב היהודי היא זו שמפתה להכפפה נוחה? שהרי, על פי קרל שמיט, חריגותה משחררת את המעבידים מהיבטים חוקתיים כגון הענקת תנאים סוציאליים. האם הנוחות של הניצול היא זו שמאפשרת להתגבר על החשש הלאומי? האם ההכנסה של עוזרת ערבייה לבית היהודי היא אמצעי לסמן ולהעמיק את הכיבוש?

נראה כיצד חלק מהטקסטים מטשטשים את הלעומתיות הלאומית, אולם זו מגיחה ובוקעת בדרכים שונות ובסימונים מאותתי זרות שהטקסט מנכיח. זאת ועוד. תיאור המפגשים בין העוזרות למעבידות/ים מהדהד את המציאות ההיסטורית וחושף פסיפס מורכב של יחסים עם העבר הלאומי ועם הקשר אל המרחב הגיאוגרפי והמרחב הביתי.

נתייחס לטקסים הבאים:

חפצים/ א"ב יהושע; בתחילת קיץ 1970 ; א"ב יהושע, ערבסקה/ עדנה שמש; דיוקן של עובדת ניקיון 1/ יונית נעמן.